  Туспуктэм: t.me (Администрация Ижевска) Наталия Сильвестрова Ижкарын кылосчилы, берыктӥсьлы, литературатодосчилы, кылосбур тодосъя кандидатлы Надежда Кралиналы буре ваён пул усьтозы. Сое Советской урамысь 15 номеро юрт вылэ юнматозы, отын тодосчи кема дыр ӵоже улӥз. Со сярысь кар администрацилэн пресс-службаез ивортӥз. Буре ваён пул усьтыны куронэн Кар администрациысь историен но лулчеберетэн герӟаськем синпелетъёсты утьыны, урамъёслы, пролкаослы но дугдылонниослы нимъёс сётыны но воштыны юрттонъя ӧрие Удмуртиысь лулчеберетъя министерство вазиськиз. Нош пулэз литературатодосчилэн улэм юртэз вылэ юнматыны Надежда Кралиналэн нунокез ӵектӥз. Мемеориаллэн макетэз дась ни, буре ваён пулэз лэсьтонэз но юнматонэз тодосчилэн ӵыжы-выжыез ас вылаз басьтыны дась. Надежда Кралина удмуртъёслэсь калыккылоссэс эскериз, ас кожаз удмурт кылэз дышетӥз. Удмурт литературалэн азинсконэзлы, элькунысь писательёслэн но кылбурчиослэн улон но ужан сюрессылы сӥзем статьяос гожъяз. Со Удмурт АССР-ысь лулчеберет удысысь сӥё-дано ужась луэ. 2023-тӥ арын Надежда Кралина вордскем дырысен 100 ар тырмиз, Ижкарын тодосчиез буре ваён ӝыт ортчиз. Тегъёс: буреваён синпелет Литература Тодос Ижкар Удмуртия  